SKRIFTLIG FORESPØRGSEL E-0078/03

af Raimon Obiols i Germà (PSE) til Kommissionen

(23. januar 2003)

Om: Virksomhedsflytninger til Central- og Østeuropa

På dette tidspunkt, hvor EU er ved at afslutte tiltrædelsesforhandlingerne med kandidatlandene, foregår der en række flytninger af virksomheder, der er installeret i medlemslandene, til visse lande i Central- og Østeuropa. Dette skyldes ikke blot de lave lønninger, men også de betydelige skattefordele, som nogle af disse lande tilbyder virksomhederne.

Disse virksomhedsflytninger kan medføre en stigning i arbejdsløshedsniveauet i EU-landene samt en risiko for at undergrave borgernes støtte til Unionens udvidelsesproces som følge af mangelen på information og gennemsigtighed i forhandlingerne om skattedispensationer.

Kan Kommissionen redegøre for, hvor mange og hvilke dispensationer i automobilsektoren, den har foreslået i de forskellige forhandlinger om den forestående udvidelse?

Har Kommissionen overvejet foranstaltninger for at afhjælpe de mulige følger af virksomhedsflytninger fra de nuværende medlemsstater til Central- og Østeuropa i forbindelse med det prioriterede europæiske mål for beskæftigelse, som Kommissionen og medlemsstaterne fastsatte i Lissabon-strategien?

Svar afgivet på Kommissionens vegne af Mario Monti

(5. marts 2003)

Kommissionen har hele tiden fastholdt, at ansøgerlandene kun kan anses for at være parate til at tiltræde EU, hvis deres virksomheder og offentlige myndigheder har vænnet sig til at være underkastet en lignende disciplin for så vidt angår konkurrence og statsstøtte som den, der findes i Fællesskabet lang tid før tiltrædelsesdatoen.

I overensstemmelse hermed har EU anført tre forhold, der skal være i orden i et ansøgerland, inden forhandlingerne på konkurrenceområdet kan afsluttes:

- de nødvendige lovgivningsmæssige rammer for så vidt angår karteldannelse og statsstøtte

- en hensigtsmæssig administrativ kapacitet (navnlig velfungerende myndigheder med ansvar for statsstøtte og konkurrence)

- en troværdig håndhævelse af fællesskabsretten i forbindelse med deres strategi vedrørende såvel statsstøtte som karteldannelse.

Det kræves derfor af ansøgerlandene, at de overholder kriterierne i fællesskabsretten for så vidt angår statsstøtte allerede i førtiltrædelsesperioden.

Kommissionen har været fortaler for denne stramme linje ikke blot for at opretholde disciplinen på det indre marked efter udvidelsen, men også for at skabe lige vilkår for fremtidige og nuværende medlemsstater på et udvidet indre marked.

Denne stramme linje finder navnlig anvendelse i forbindelse med et ømtåleligt emne som støtte til bilindustrien. Det vejledende princip er derfor fortsat, at den lave støtteintensitet skal bevares i denne sektor, uanset om støttemodtageren investerer i nuværende eller fremtidige medlemsstater.

På grundlag heraf er man i EU enedes om meget begrænsede overgangsordninger for så vidt angår støtte til en eller flere bilproducenter i tre ansøgerlande, nemlig Ungarn, Polen og Slovakiet. Formålet hermed er at sikre, at der fastsættes strenge maksimumslofter i forbindelse med allerede tidligere bevilgede skattelettelser, og at undgå, at de berørte virksomheder ikke ubehørigt drager nytte af skattelettelserne efter tiltrædelsesperioden.

Disse vejledende principper finder også anvendelse i forbindelse med virksomhedsflytninger, hvortil der ydes offentlig støtte. Det skal endvidere bemærkes, at i henhold til fællesskabsbestemmelserne er det ikke nogen betingelse for at yde regionalstøtte, at støtten skal gå til at sikre, at en virksomhed, der modtager støtte, kan overleve. Hovedformålet med regionalstøtten er at kompensere for et regionalt handicap i den region, der modtager støtten.

Medlemsstaterne har enstemmigt accepteret disse ordninger under forhandlingerne om konkurrenceforhold med førnævnte tre lande.

For så vidt angår åbenheden omkring den støtte, der bevilges i ansøgerlandene, kan Kommissionen meddele det ærede medlem, at Kommissionen for nylig har offentliggjort en særlig udgave af resultattavlen for statsstøtte. Den findes på Kommissionens netsted(1) og giver et samlet og detaljeret overblik over alle støtteforanstaltninger i ansøgerlandene på samme måde, som det allerede er tilfældet for medlemsstaterne.

(1) http://europa.eu.int/comm/competition/state_aid/scoreboard/.